หนี้ครัวเรือนสำคัญไฉน
ปูกะตอย : สวัสดีจ้า
29 ต.ค. 2565

ปูกะตอย : สวัสดีจ้า 
โนฮาว : สวัสดีครับ
ปูกะตอย : นี่อ่านข่าวแล้วรู้สึกว่าคนไทยเป็นหนี้มากขึ้น คือ ใช้เงินกันมือเติบขึ้น 
โนฮาว : ก็คนรวยขึ้น จะให้ทำยังงัย 
ปูกะตอย : จ้า พ่อคนรวย แต่การที่คนเราเป็นหนี้มากขึ้น แต่รายได้เพิ่มขึ้นน้อยนิด ก็น่ากลัวนะ
โนฮาว : พอดีไปอ่านบทความแบงก์ชาติมา บอกว่าความเสี่ยงสําหรับภาคครัวเรือนในช่วงนี้คงเป็นเรื่องหนี้สินที่สูงขึ้น ซึ่งอาจส่งผลกระทบต่อระบบเศรษฐกิจ และนํามาซึ่งความเสี่ยงต่อเสถียรภาพเศรษฐกิจและการเงินของไทยได้
ปูกะตอย : ยังงัยอ่ะ ก็เศรษฐกิจดีขึ้น เงินทองได้มากขึ้น ใช้จ่ายเพิ่มขึ้น เป็นเรื่องปกติ
โนฮาว : ในช่วงวัฏจักรเศรษฐกิจเป็นขาขึ้น ระบบเศรษฐกิจมีการขยายตัวและกิจกรรมทางเศรษฐกิจต่างๆ สามารถดําเนินไปได้อย่างต่อเนื่องภายใต้ระดับอัตราดอกเบี้ยที่เอื้อต่อการขยายตัวทางเศรษฐกิจ ทำให้ภาคเอกชนทั้งภาคครัวเรือนและภาคธุรกิจเข้าถึงแหล่งเงินทุนได้อย่างราบรื่น บวกกับสถาบันการเงินต่างๆ มีความเต็มใจที่จะให้สินเชื่อแก่ภาคเอกชน ดังนั้นการขยายตัวของหนี้ภาคครัวเรือนส่วนหนึ่งจะสะท้อนถึงกิจกรรมทางเศรษฐกิจ และการเข้าถึงแหล่งเงินทุนที่เพิ่มขึ้นของภาคครัวเรือน
ปูกะตอย : อ้อ
โนฮาว : การก่อหนี้ขยายตัวเร็วและมากกว่าการขยายตัวของรายได้ เช่นทุกวันนี้ อาจจะนํามาซึ่งความเสี่ยงต่อการก่อหนี้เกินตัวได้ในอนาคต แถมการก่อหนี้ของภาคครัวเรือนอาจเป็นปัจจัยส่งเสริมให้เกิดภาวะฟองสบู่ในราคาหุ้นได้ หากกู้ยืมเงินมาเก็งกำไร
ปูกะตอย : ถ้าก่อหนี้สูงๆ ในช่วงเศรษฐกิจขาลง เป็นยังงัย 
โนฮาว : บอกได้เลยว่าความมั่งคั่งของภาคครัวเรือนที่หายไปจะส่งผลต่อความสามารถในการชําระหนี้ของภาคครัวเรือน จนหนี้ที่ก่อไว้กลายเป็นหนี้ NPLs ในที่สุด และภาคครัวเรือนจะเข้าถึงแหล่งเงินทุนได้ยากขึ้น ทําให้ระดับการกู้ยืมและการบริโภคภาคครัวเรือนลดลง จึงเป็นส่วนซ้ำเติมให้เศรษฐกิจซบเซาเป็นระยะเวลานาน 
ปูกะตอย : น่ากลัวจัง
โนฮาว : ถ้าคนไทยมีวินัยในการใช้จ่ายเงินทอง รู้จักเก็บ รู้จักออม วางแผนการเงินในระยะยาว จะไม่เกิดเหตุการณ์เลวร้ายขึ้นอย่างแน่นอน งั้นวันนี้ไปก่อนนะ บ๊าย บาย